**American International Group** (AIG) on yhdysvaltalainen vuonna 1919 perustettu monikansallinen vakuutus- ja rahoitusyhtiö. Yhtiö toimii 130 maassa palvellen kaupallisia, institutionaalisia ja yksityisiä asiakkaita. Suomessa AIG on toiminut vuodesta 1988. AIG:n päätoimialoja ovat vahinko-, henki- ja eläkevakuutus, rahoitus- ja varainhoitopalvelut.

AIG:n osake noteerataan New Yorkin, Irlannin ja Tokion pörssissä.

Yhtiö oli heinäkuussa 2020 Fortune 500 -listalla sijalla 66. Vuoden 2020 Forbes Global 2000-listan mukaan AIG oli maailman 155. suurin yritys.

Subprime-kriisi
---------------

Syksyllä 2008 AIG joutui vaikeuksiin subprime-kriisin takia. Yhtiö haki 14. syyskuuta 2008 Yhdysvaltain keskuspankilta (FED) 40 miljardin dollarin luottorajaa rahoitusvaikeuksien helpottamiseksi.

17. syyskuuta 2008 Yhdysvaltain keskuspankki myönsi Yhdysvaltain valtiovarainministeriön tukemana AIG:lle 85 miljardin dollarin hätäluoton. Luoton vastikkeena Yhdysvaltain liittovaltio saa 79,9 prosenttia yhtiön osakkeista ja veto-oikeuden kaikkiin merkittäviin päätöksiin yhtiössä. Sopimuksen myötä AIG:n ylin johto vaihdettiin ja Edward M. Liddy korvasi Robert B. Willumstadin toimitusjohtajana. *lähde?*

AIG joutui likviditeettiongelmiin yhtiön luottokelpoisuusluokituksen laskemisen myötä. Yhtiö tarvitsi lisärahoitusta, ettei luokitus olisi laskenut lisää ja synnyttänyt entistä suurempaa rahoitusvajetta. Ilman FEDin väliintuloa AIG olisi luultavasti joutunut hakemaan konkurssisuojaa, mikä olisi lamauttanut yhtiön toiminnan ja vienyt vakuutusturvan lukuisilta yhtiön asiakkailta Yhdysvalloissa ja eri puolilla maailmaa. AIG:lla on yli 74 miljoonaa asiakasta ja yhtiö toimii 150 maassa.

28. syyskuuta 2008 kerrottiin AIG:n suunnittelevan jopa yli 15 eri liiketoimintayksikkönsä myymistä maksaakseen takaisin valtion apupaketin. Mahdollinen myynti kosketti kaikkia muita yrityksen liiketoimintoja paitsi kansainvälistä henkivakuutus- ja Yhdysvaltojen eläkevakuutusliiketoimintaa. Jos lainaa ei makseta takaisin, liittovaltio voi ottaa haltuunsa 80 % yrityksen osakekannasta, mikä olisi katastrofi sen nykyisille osakkeenomistajille. Maaliskuussa 2009 AIG sai liittovaltion hallitukselta 30 miljardia dollaria lisätukea. Yhteensä valtio sijoitti yhtiöön noin 182 miljardia dollaria.

Liittovaltio vähensi vähitellen omistustaan AIG:ssa. Syyskuussa 2012 Yhdysvallat omisti yhtiöstä noin 53 prosenttia ja myi pois AIG:n osakkeita 18 miljardin dollarin arvosta. AIG itse osti osakkeita takaisin viiden miljardin dollarin edestä. Joulukuussa 2012 liittovaltio myi kaikki jäljellä olevat osakkeet. Osana vuosien 2008-2012 takaisinmaksujärjestelyjä AIG:sta irrotettiin Aasian-Tyynemeren alueella toimiva vakuutusyhtiö AIA Group, joka vietiin Hongkongin pörssiin vuonna 2010.

Omistuksia ja niiden vaikutuksia
--------------------------------

AIG omisti International Lease Finance Corporationin (ILFC), joka oli maailman suurin lentokoneiden liisaaja omistaen noin tuhat Boeingin ja Airbusin valmistamaa lentokonetta.

AIG kuuluu Lontoon Cityn lentoaseman omistajiin, muut ovat GE Capital ja Credit Suisse.

Katso myös
----------

* AIA Group
* Bear Stearns
* HBOS
* Lehman Brothers
* Merrill Lynch

Lähteet
-------

1. ↑  AIG AIG Finland.  Arkistoitu 12.5.2014. Viitattu 11.5.2014.
2. ↑  AIG – Fortune 500 Fortune. Viitattu 30.7.2020. (englanniksi)
3. ↑  GLOBAL 2000 *Forbes*. Viitattu 30.7.2020. (englanniksi)
4. ↑  Amerikkalainen vakuutusjätti AIG pahoissa vaikeuksissa *Yle Uutiset*.  15.9.2008. Viitattu 11.5.2014.
5. ↑  Junkkari, Marko: Yhdysvaltain keskuspankki kansallisti vakuutusyhtiö AIG:n *HS.fi*.  17.9.2008. Viitattu 11.5.2014.
6. ↑  AIG:lle mittava apupaketti Yhdysvalloissa *Yle Uutiset*.  17.9.2008. Viitattu 11.5.2014.
7. 1 2 3  AIG eyes sale of more than 15 businesses: paper  28.9.2008. Reuters.  Arkistoitu 13.5.2014. Viitattu 11.5.2014. (englanniksi)
8. ↑  AIG saa valtiolta taas dollareita *Yle Uutiset*.  2.3.2009. Viitattu 11.5.2014.
9. 1 2  USA tahtoo eroon isosta potista AIG:n osakkeita *Taloussanomat*.  10.9.2012. Viitattu 11.5.2014.
10. 1 2  Elzio Barreto: AIG marks end of era with $6.45 billion AIA stake sale  18.12.2012. Reuters, reuters.com. Viitattu 13.1.2022. (englanniksi)
11. ↑  AIG sells remaining stake in AIA for $6.5bn  18.12.2012. bbc.com. Viitattu 13.1.2022. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **American International Group**.
* Yrityksen kotisivu
* "Losses in Perspective" -kuvaaja AIG:n eri liiketoimintojen tuloksista

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Katalonia
* Israel
* Yhdysvallat

 |

 |